CELEX: 32011D0496
Language: el
Date: 2011-08-09 00:00:00
Title: 2011/496/ΕΕ: Εκτελεστική απόφαση της Επιτροπής, της 9ης Αυγούστου 2011 , για τη συμμόρφωση του προτύπου EN 16156:2010 «Τσιγάρα — Αξιολόγηση του δυναμικού πρόκλησης ανάφλεξης — Απαιτήσεις ασφαλείας» και του προτύπου EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα» με τη γενική επιταγή ασφαλείας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, και τη δημοσίευση των στοιχείων αναφοράς του προτύπου EN 16156:2010 «Τσιγάρα — Αξιολόγηση του δυναμικού πρόκλησης ανάφλεξης — Απαιτήσεις ασφαλείας» και του προτύπου EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα» στην Επίσημη Εφημερίδα της Ευρωπαϊκής Ένωσης [κοινοποιηθείσα υπό τον αριθμό Ε(2011) 5626]  Κείμενο που παρουσιάζει ενδιαφέρον για τον ΕΟΧ

10.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 205/31
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 9ης Αυγούστου 2011
   για τη συμμόρφωση του προτύπου EN 16156:2010 «Τσιγάρα — Αξιολόγηση του δυναμικού πρόκλησης ανάφλεξης — Απαιτήσεις ασφαλείας» και του προτύπου EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα» με τη γενική επιταγή ασφαλείας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, και τη δημοσίευση των στοιχείων αναφοράς του προτύπου EN 16156:2010 «Τσιγάρα — Αξιολόγηση του δυναμικού πρόκλησης ανάφλεξης — Απαιτήσεις ασφαλείας» και του προτύπου EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα» στην Επίσημη Εφημερίδα της Ευρωπαϊκής Ένωσης
   
   [κοινοποιηθείσα υπό τον αριθμό Ε(2011) 5626]
   (Κείμενο που παρουσιάζει ενδιαφέρον για τον ΕΟΧ)
   (2011/496/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2 πρώτο εδάφιο,
   Ύστερα από διαβούλευση με τη μόνιμη επιτροπή που συστάθηκε σύμφωνα με το άρθρο 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας των πληροφοριών (2),
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το δεύτερο εδάφιο του άρθρου 3 παράγραφος 2 της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν συμμορφώνεται με τα μη υποχρεωτικά εθνικά πρότυπα με τα οποία μεταφέρονται τα ευρωπαϊκά πρότυπα, τα στοιχεία αναφοράς των οποίων έχουν δημοσιευτεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας, τα ευρωπαϊκά πρότυπα θεσπίζονται από ευρωπαϊκούς φορείς τυποποίησης κατ’ εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Τον Ιούνιο του 2008, η Επιτροπή έδωσε στη CEN (Ευρωπαϊκή Επιτροπή Τυποποίησης) την εντολή Μ/425 για την κατάρτιση ευρωπαϊκού προτύπου ασφαλείας σχετικά με την αντιμετώπιση του κινδύνου πρόκλησης φωτιάς από τσιγάρα.
            
         
               (6)
            
            
               H CEN, ανταποκρινόμενη στην εντολή της Επιτροπής, εξέδωσε το πρότυπο EN 16156:2010 «Τσιγάρα – Αξιολόγηση του δυναμικού πρόκλησης ανάφλεξης – Απαιτήσεις ασφαλείας». Το πρότυπο αυτό αναφέρεται στο πρότυπο EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα». Επομένως, κατά τη δημοσίευση των στοιχείων αναφοράς του προτύπου EN 16156:2010 πρέπει να γίνει αναφορά και στα στοιχεία του προτύπου EN ISO.
            
         
               (7)
            
            
               Το πρότυπο EN ISO 12863:2010 τροποποιήθηκε με τεχνικό διορθωτικό (3). Το διορθωτικό υιοθετήθηκε από την CEN χωρίς καμία τροποποίηση (4) και κατά συνέπεια συμπεριελήφθη στο πρότυπο EN 16156:2010.
            
         
               (8)
            
            
               Τα πρότυπα EN 16156:2010 και EN ISO 12863:2010 ανταποκρίνονται στην εντολή M/425 και συμμορφώνονται με τη γενική επιταγή ασφαλείας της οδηγίας 2001/95/ΕΚ. Τα στοιχεία αναφοράς τους πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (9)
            
            
               Προκειμένου να εξασφαλιστεί η επιτυχία της εισαγωγής των προτύπων, πρέπει να δοθεί ικανοποιητικός χρόνος στη βιομηχανία για να προσαρμόσει την παραγωγή της στο επίπεδο ασφαλείας που προβλέπεται από τα πρότυπα. Η δημοσίευση των στοιχείων αναφοράς των προτύπων στην Επίσημη Εφημερίδα δώδεκα μήνες μετά τις 17 Νοεμβρίου 2010, ημερομηνία κατά την οποία η CEN κοινοποίησε τα πρότυπα, σκοπό έχει να εξασφαλίσει ότι στο εξής σε όλα τα κράτη μέλη το τεκμήριο για την ασφάλεια από πρόκληση φωτιάς θα βασίζεται σε κοινά κριτήρια. Προκειμένου να εξασφαλιστεί διαφάνεια και ασφάλεια δικαίου στην εσωτερική αγορά, οι αρχές εποπτείας της αγοράς σε όλα τα κράτη μέλη πρέπει να λάβουν υπόψη τους τα ευρωπαϊκά πρότυπα που αναφέρονται στην αιτιολογική σκέψη 8 κατά την αξιολόγηση της πιθανότητας πρόκλησης φωτιάς από τσιγάρα, και κατά το στάδιο πώλησης τσιγάρων στους καταναλωτές.
            
         
               (10)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρότυπο EN 16156:2010 «Τσιγάρα – Αξιολόγηση του δυναμικού πρόκλησης ανάφλεξης – Απαιτήσεις ασφαλείας» και το πρότυπο EN ISO 12863:2010 «Πρότυπη μέθοδος δοκιμής για την αξιολόγηση του δυναμικού πρόκλησης ανάφλεξης από τσιγάρα» πληρούν τη γενική επιταγή ασφαλείας της οδηγίας 2001/95/ΕΚ για τον κίνδυνο που καλύπτουν.
   Άρθρο 2
   Τα στοιχεία αναφοράς των προτύπων EN 16156:2010 και EN ISO 12863:2010 θα δημοσιευθούν στη σειρά C της Επίσημης Εφημερίδας της Ευρωπαϊκής Ένωσης στις 17 Νοεμβρίου 2011.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 9 Αυγούστου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ L 204 της 21.7.1998, σ. 37.
   
      (3)  Τεχνικό διορθωτικό 1. Αριθμός αναφοράς ISO 12863:2010/Cor.1:2011(E).
   
      (4)  Αριθμός αναφοράς: EN ISO 12863:2010/AC:2011